Arvoisa Farmarikansa!

Lämpimästi tervetuloa ruokamaakuntaan Etelä-Pohjanmaalle ja tapahtumatkailukaupunkiin Seinäjoelle! Nämä kaksi asiaa täällä osataan todella hyvin ja Farmariorganisaatio Pro Agria osaa yhdistää ne loistavasti eteläpohjalaiseen tyyliin sopivalla yrittäjämäisellä otteella. Kiitos siitä työstä, minkä olette tehneet tapahtuman onnistumiseksi.

Kolmen päivän ajan meillä on täällä vahvasti esillä maa- ja metsätalouden asiat sekä suomalaisen maatalouden ja ruuantuotannon tilanne ja tulevaisuus. On sanomattakin selvää, että lakeudella nämä asiat ovat vahvasti läsnä joka päivä. Se, että meillä on kotimaista ruokaa ja työtä on olemassaolomme ydin, ei vain Etelä-Pohjanmaalla, vaan koko Suomessa.

Minun työtä on tehdä Etelä-Pohjanmaan maakunnan elinvoiman ja menestymisen eteen kaikkeni, mutta ennen muuta minun sydän on vahvasti viljavilla lakeuksilla. Sanoin kuvainnollisesti lähden kotiportailta taajamasta kävelylenkille ja muutaman minuutin kuluttua ympärillä hulmuaa viljavat pellot. Elän arkea Seinäjoella perheen kanssa, josta jokainen arkipäivä lähtee useampi perheenjäsen ruokatuotannon pariin töihin.

Tämä on tyypillistä tarinaa näillä leveysasteille, sillä lähes jokaisesta perhekunnasta joku linkittyy ruuantuotantoon tai metsätalouteen. Meitä eteläpohjalaisia on 3,5 prosenttia Suomen väestöstä, mutta täällä on n. 10 % koko maan alkutuotannon ja elintarviketeollisuuden työntekijöistä. Siksi kansallinen ja EU-tason maatalouspolitiikka ei ole yhdentekevää vaan vaikuttamisen keskiössä.

Hyvät kuulijat

Elämme tällä hetkellä poikkeuksellisia aikoja, jotka saavat aikaan turvattomuutta ja huolenaiheita. Juuri kun taltutimme vaarallisen tartuntataudin, edessämme on jotain vieläkin epävarmempaa. Sota riehuu Euroopassa ja tuntosarvet ovat Suomessa erityisen herkät. Talous sukeltaa ja elinkeinoelämä on vaikeuksissa. Samanaikaisesti julkinen sektori kipuilee talouden kanssa.

Näinä päivinä tarvitaan erityisen paljon viisautta ja päättäväisyyttä. Kansakuntaa varjostavista tilanteista huolimatta, on suorastaan vastuullista, että Suomi painaa monessa asiassa kehittämisen kaasua.

Myös Etelä-Pohjanmaa toimii näin. Vahvana yrittäjä- ja ruokamaakuntana tunnistamme keskeisen roolin Suomen ruokaosaamisen ja -vakauden ylläpitäjänä. Eri puolella Suomea luodaan ruokaturvan ja huoltovarmuuden lisäksi globaalisti kestäviä ratkaisuja ja uutta kasvua. Suomalaisen ruoka-alan vahvuutena ovat tuotannon laadunhallinta, jäljitettävyys, turvallisuus ja puhtaus. Nämä ovat maailmalla kovaa valuuttaa.

Suomen sijainti maapallolla tiedetään. Suomi on maailman pohjoisin ruoantuottaja. Meillä on paljon erityispiirteitä, joita tulee selkeästi tuoda esille. Elämme ja yritämme maassa, jossa on suuret lämpötilan vaihtelut ja lyhyt kasvukausi. Maa on harvaan asuttu, pitkien välimatkojen maa, jossa merikuljetuksilla suuri merkitys.

Yhtäältä elämme maassa, jossa on runsaat vesivarat ja elintarviketurvallisuus huipputasolla. Käytössä on vastuulliset tuotantotavat ja selkeä edelläkävijyys ruuan tuotannon jäljitettävyydessä. Näitä tekijöitä tulee hyödyntää yhä paremmin.

Tänä päivänä huoltovarmuuden kysymykset ruoka-alalla ovat erityisen tärkeitä ja niitä tulee tarkastella laaja-alaisesti jokaisesta näkökulmasta. Tämä tarkoittaa sitä, että huolehditaan ruokasektorin kriittisimpien luonnonvarojen ja tuotantopanosten saatavuudesta sekä niiden omistajuudesta. Kaikilta osin kysymys on siitä, että vahvistetaan ruokasektorin häiriönsietokykyä. Huoltovarmuuden kokonaisuuteen liittyy pohdinta kriittisen infrastruktuurin toiminnan osalta – energia, vesi, liikenneyhteydet ja logistiikka.

Viime vuoden odotetuin opus oli hallitusohjelma. Valmistuessaan se on kulunut monien käsissä hiirenkorville. Niin myös minun. Hallitusohjelmassa tunnistetaan suomalainen maaseutu, maatalous ja metsät koko yhteiskunnan peruspilareita. Hyvä niin. Niiden tärkeyden todetaan korostuvan muuttuneessa turvallisuusympäristössä entisestään.

Koska yli 90 % elintarvikealansääntelystä tulee EU:sta, on enemmänkin kuin kannatettavaa hallitusohjelman kirjaus siitä, että Suomen kantojen Euroopan unionissa on oltava yhtenäisiä niin ennakkovaikuttamisessa kuin päätöksenteossa. Lisäksi todetaan, että hallituksen on aktiivisesti vaikutettava siihen, että suomalaisia koskevat päätökset ovat oikeudenmukaisia, oikeasuhtaisia sekä kansalliset että alueelliset erityispiirteet huomioivia. Yhdenmukaiset tulkinnat EU-maissa on tärkeää.

Hallitusohjelmassa puhutaan maatalouskriisin ratkaisemisesta, maatalouden kannattavuudesta ja maataloustukien kohdistamisesti ennen muuta ruuantuotantoon. Eipä näistä kirjauksista voi muuta olla kuin samaa mieltä. Se mitä pitää tapahtua, ovat toimenpiteet ja konkreettiset teot.

Ja pieni katsaus maailmalle.

Kansallisesti tunnistetaan, että suomalaisen ruoan vientipotentiaali on hyödynnettävä nykyistä paremmin. Puhutaan kansallisesta ruoka-alan kasvuohjelmasta, jolla pyritään lisäämään ruuan vientiä. Se onkin tarpeen, sillä on suorastaan ihmeellistä, että maissa, joissa on kuivuutta, vettä vähän ja säännöstellysti, tuodaan Suomeen merkittävä määrä ruokaa. Meidänhän sitä pitäisi täältä osata viedä heille.

Suomi on todellakin Euroopan huonoin viemään ruokaa. Suhteessa euroihin, suhteessa BKT:n, suhteessa tuotantoon ja suhteessa vientihintoihin. Myös ruokaviennin vuosikasvu on ollut Suomessa Euroopan vaatimattominta. Kasvua halutaan vientimarkkinoilta aktiivisin kauppaneuvotteluin ja menekinedistämistoimin. Kansainvälinen kilpailukyky tulisi huomioida kaikessa säädösvalmistelussa.

Etelä-Pohjanmaalla ruokavienti-teemaan on tartuttu hyvin vahvasti, sillä maakunnassa sijaitsee paitsi vahvaa alkutuotantoa ja elintarviketeollisuutta myös kansainvälisesti verkottunut ruoka-alan ekosysteemi. Tämä merkittävä ruoka-alan keskittymä pitää sisällään kaikki ketjun vaiheet ja osapuolet alkutuotannosta, jalostavasta teollisuudesta ja teknologisista ratkaisuista aina kuluttajakäyttäytymiseen sekä tutkimuksen ja koulutukseen asti.

Tarkoitus on kehittää palveluita koko Suomen ruoka-alan vientiä pohtivien yritysten tarpeisiin. Täällä on vahvoja toimijoita kuten johtava ruoka-alan yritysten tuotekehitys- ja asiantuntijakumppani Foodwest. Seinäjoen ammattikorkeakoulu, jossa on pelkästään ruoka-alan opiskelijoita noin 850. Viiden yliopiston muodostama yliopistokeskus tutkimusryhmineen. Ja lisäksi kansallisen ruokavientihankkeen vetäjä Into Seinäjoki. Ja monia muita keskeisiä toimijoita. Ruoka-alan kehittämishankkeita on satakunta ja niistä merkittävä osa kansainvälisiä. Verkostot ovat Euroopan ruokalaaksoihin. Käytämme mielellään alueella olevaa osaamista koko Suomen hyväksi.

Arvoisat kuulijat

Tämä messutapahtuma on täynnä ideoita ja ratkaisuja maa- ja metsätalouteen sekä maaseutuyrittämiseen. Monet vaatimukset haastavat maa- ja metsätaloutta, mutta on myös täysin totta, että radikaalit innovaatiot tapahtuvat maaseutuyrittämisessä. Niitä tältä Farmariin leiriytyvältä joukkueelta löytyy varmasti. Ideoita ja ratkaisuja.

Tapahtumissa parasta ovat iloiset törmäämiset vanhojen ja uusien tuttavuuksien kanssa. Siksi lähdetään ihmisten ”ilimoolle”. Niin tuottajat kuin kuluttajat kohtaavat yhteisen asian äärellä. Ja näitä kohtaamisia ei voida siirtää teamsiin tai puhelimeen.

Tapahtumien on tarkoitus asiapuolen lisäksi tuottaa elämyksiä ja mielihyvää. Sitä tuo vaikkapa kotieläinkenttä eläimineen ja kattava konekenttäalue uutuuksineen. Tänne lähdetään myös katsomaan ensimmäistä kotieläintä ikinä. Tänne tullaan nauttimaan ruuasta ja kädentaidoista. Virkistäytymään ja olemaan.

Farmarin pitopaikka on tänä vuonna Seinäjoki ja se on meille todellakin kunnia-asia, sillä Etelä-Pohjanmaalla tuotetaan 15 % maan viljasadosta ja 20 % lihasta. Alkutuotannon ja elintarviketeollisuuden työntekijöitä täällä on noin 10 000. Ja merkittäviä investointeja tehdään niin elintarviketeollisuudessa kuin maataloudessa.

Maa- ja metsätalouden sekä ruuantuotannon merkitys on sanoin kuvailemattoman suuri tässä tapahtumassa oleville. Alan arvostuksen pitää olla samalla tasolla koko yhteiskunnassa ja siinä meillä kaikilla on oma roolimme.

Aivan lopuksi muutamia terveisiä Suomen ruokaprovinssista arvoisat juhlavieraat.

Suomen kaikista maakunnista ei tule kirkkaasti mieleen erityispiirteitä. Joistain tulee kuten eteläpohjalaisista. Meitä pidetään luotettavina työntekijöinä ja sopimuskumppaneina. Pidetään, mitä luvataan, pätee edelleen. Olemme hyvin itsellisiä, ja joskus apua on vaikea pyytää. Pienimuotoinen kateus laittaa yrittämään yhä enemmän.

On myös uudistuttu, sillä lakeutta ei hallitse enää puukkojunkkarit, vaan luotettavat, yritteliäät ja avuliaat ihmiset. Maisemassa korostuvat lakeus ja latomeri, hirsitalot ja jokien halkomat pellot. Tänne kannattaa lähteä uudemmankin kerran katsomaan vaikkapa pandoja, hurvittelemaan huvipuistossa, shoppailemaan Suomen suurimmassa kyläkaupassa, majoittumaan ja liikkumaan Olympiakomitean kansainvälisessä huippu-urheilun valmennuskeskuksessa, katsomaan pesäpalloa ja jalkapalloa, nauttimaan Aalto-arkkitehtuurista, tapahtumista, harrastajateattereista, museoista ja monesta muusta. Täällä ollaan maakunnassa, jossa jos jotain puuttuu, se rakennetaan itse kuten useat järvet, lammet ja eräs vuori. Tämä kertoo asenteesta päätöksenteossa ja asenteesta työtä kohtaan.

Jos jokin asia pitäisi kirkkaasti muistaa keskellä yötä Farmari 2024 pitopaikasta, me olemme ruoka- ja yrittäjyysmaakunta. Ylpeästi.

Hyvät maa- ja metsätalouden ystävät! Viedään yhteisesti viestiä siitä, että sen lisäksi, että meillä on Suomessa kotimaista ruokaa ja työtä, tarvitaan elävä maaseutu, ihmisen kokoisia asuinseutuja sekä inspiroivaa luonnonympäristöä. Nämä luovat erinomaiset puitteet hyvälle elämänlaadulle ja sujuvalle arjelle eri puolilla Suomea.

Kiitos mahdollisuudesta juhlapuhe. Toivotan kaikille lämpimästi mitä hienoimpia messupäiviä ja hyvää kesää.

Heli Seppelvirta

maakuntajohtaja

Etelä-Pohjanmaan liitto